A Bizottság 365/2004/EK rendelete
(2004. február 27.)
a juhokra, kecskékre, valamint a juh- és kecskehúsra vonatkozó 2004. évi közösségi vámkontingensek megnyitásáról szóló 2233/2003/EK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a juh- és kecskehús piacának közös szervezéséről szóló, 2001. december 19-i 2529/2001/EK tanácsi rendeletre [1], és különösen annak 16. cikke (1) bekezdésére,
mivel:
(1) A juhhús- és kecskehúságazat termékeinek kivitele és behozatala tekintetében a 3013/89/EGK tanácsi rendelet alkalmazására vonatkozó részletes szabályok megállapításáról szóló, 1995. június 26-i 1439/1995/EK bizottsági rendelet [2] 11. cikkének (1) bekezdése megjelöli a harmadik országok hatóságai által juhok és kecskék, valamint a juhhús és kecskehús Közösségbe irányuló, vámkontingensek szerinti behozatala tekintetében kiadott származási okmányok érvényességi időtartamát.
(2) A 2233/2003/EK bizottsági rendelet [3] 2004. január 1-jétől bevezette ezeknek a kontingenseknek az igénylési sorrend szerinti kezelését. Bizonyos harmadik országok tekintetében azonban a szóban forgó rendelet az engedélyezési rendszer folytatását írja elő 2004. április 30-ig. Ezekben az esetekben rendelkezni kell a behozatali engedélyezési rendszerről az igénylési sorrend szerinti rendszerre való zökkenőmentes átállás lehetővé tétele érdekében.
(3) Ebből a célból a származási okmányok 1439/95/EK rendelet 11. cikkének (1) bekezdésében előírt érvényességi időtartamával kapcsolatban nagyobb fokú rugalmasságot kell megengedni, amennyiben az érintett harmadik ország hatóságai a kiállítás időpontjától számított három hónapnál rövidebb érvényességi időtartamra is kiadhatnak ilyen okmányokat.
(4) Az e rendeletben előírt intézkedések összhangban vannak a Juh- és Kecskehúspiaci Irányítóbizottság véleményével,
ELFOGADTA EZT A RENDELETET:
1. cikk
A 2233/2003/EK rendelet 5. cikke (1) bekezdése a következő albekezdéssel egészül ki:
"A 1439/95/EK rendelet 11. cikke (1) bekezdésétől eltérve Ausztrália és Új-Zéland kiállító hatóságai 2004. április 30-ig adhatnak ki származási okmányokat a kiállítás tényleges időpontjától számított három hónapnál rövidebb érvényességi időtartamra."
2. cikk
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
Ezt a rendeletet 2004. január 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2004. február 27-én.